钦定古今图书集成/理学汇编/文学典/第184卷 > 《新校楚辞序》黄伯思
## 钦定古今图书集成/理学汇编/文学典/第184卷 > 《新校楚辞序》黄伯思

《汉书·朱买臣传》云：“严助荐买臣，召见，说《春秋》，言《楚辞》，
帝甚说之。”《王褒传》云：“宣帝修武帝故事，征能为《楚辞》
者九江被公等。”《楚辞》虽肇于楚，而其目盖始于汉世。
然屈、宋之文，与后世依仿者，通有此目。而陈说之以
为惟屈原所著，则谓之《离骚》；后人效而继之，则曰《楚
辞》，非也。自汉以还，文师词宗，慕其轨躅，擒华竞秀，而
识其体要者亦寡。盖屈、宋诸骚，皆书楚语，作楚声，纪
楚地，名楚物，故可谓之《楚辞》。若“些”、“只”、“羌”、“谇”、“蹇”、“纷”、“侘、傺”
者，楚语也。顿挫悲壮，或韵或否者，楚声也。沅、湘、江、澧、
修门、“夏首”者，楚地也。“兰茝”、荃药、“蕙若𬞟蘅”者，楚物也。
率若此，故以楚名之。自汉以还，去古未远，犹有先贤
风概。而近世文士，但赋其体韵其语言杂燕粤，事兼
夷夏，而亦谓之《楚辞》，失其指矣。此书既古，简册迭传，
亥豕帝虎，舛午甚多。近世秘书晁监美叔独好此书，
乃以春明宋氏、赵郡苏氏本参校，失得。其子伯以叔，
予又以广平宋氏及唐本与《太史公记》诸书是正，而
伯思亦以先唐旧本及西都留监博士杨建勋及洛
下诸人所藏及武林、“吴郡椠本雠校，始得完善。文有
殊同者，皆两出之。”按此书旧十有六篇，并王逸《九思》
为十七。而伯思所见旧本乃有扬雄《反骚》一篇，在《九
叹》之后，与《九思》共十有八篇，而王逸诸《序》并载于书
末。犹《古文尚书》《汉本》《法言》及《史记自序》《汉书叙传》之
体，骈列于卷尾，不冠于篇首也。今仿此录之。又《太史
公屈原列传》，班固《离骚传序》，论次灵均之事为详，故
编于王序右方陈说之本，以刘勰辨《骚》在王《序》之前，
论世不伦，故绪而正之。而《天问》之章，辞严义密，最为
难诵，柳柳州于千祀后，独能作天对以应之，深宏杰
异，析理精博，而近世文家，亦难遽晓，故分章辨事，以
其所对，别附于问，庶几览者莹然，知子厚之文不苟
为艰深也。自《屈原传》而下，至陈说之序，又附以今序，
别为一卷，附十通之末，而目以《翼骚》云。至于屈原行
之忠狷，文之正变，事之当否，固昔贤之所详，仆可得
而略之也。